text: Politiet skyder igen mod Esbjerg Kommune
  22 oktober 2011 kl. 08.17
  Esbjerg Kommune og formanden for Børn- og Familieudvalget, Hans Erik Møller, vidste bedre, når han siger, at kommunen intet vidste om mulige seksuelle krænkelser i en esbjergensisk familie. En 40-årig familiefar er nu tiltalt for 28 forhold af seksuelle krænkelser mod børn.
  Syd- og Sønderjyllands Politi skriver i dag i en pressemeddelelse, at de er orienteret om, at Esbjerg Kommune allerede i 2008 var vidende om, at der var antydninger omkring seksuelle krænkelser af børn.
  Politiet er de seneste dage blevet voldsomt kritiseret for ikke at have videregivet informationer om, at den 40-årige mand skulle have krænket et barn seksuelt.
  Nu siger politiet, at Esbjerg Kommune havde de samme oplysninger som politiet.
  Men Syd- og Sønderjyllands Politi vil i dag ikke præcisere overfor TV SYD om Esbjerg Kommune rent faktisk kendte til den 40-åriges identitet.
  